ΓΡΑΠΤΗ ΕΡΩΤΗΣΗ E-2529/02

υποβολή: Camilo Nogueira Romn (Verts/ALE) προς το Συμβούλιο

(11 Σεπτεμβρίου 2002)

Θέμα: Νέα τραγωδία με δεκατρείς νεκρούς στο στενό του Γιβραλτάρ

Χθες, 1η Αυγούστου, δεκατρείς αφρικανοί μετανάστες, άνδρες και γυναίκες προερχόμενοι από το βασίλειο του Μαρόκου, εξεβράσθησαν νεκροί στις ακτές της Ταρίφα, του στενού του Γιβραλτάρ, σε έδαφος ισπανικό και έδαφος της Ευρωπαϊκής Ένωσης και επανελήφθη έτσι μία τραγωδία που στοίχισε τη ζωή σε χιλιάδες ανθρώπους κατά τα τελευταία έτη. Ποια μέτρα λαμβάνει το Συμβούλιο από κοινού με το Ισπανικό κράτος και το βασίλειο του Μαρόκου για την δημιουργία των απαραίτητων προϋποθέσεων ώστε να μην επαναληφθούν οι τρομερές αυτές καταστροφές·

Απάντηση

(19 Δεκεμβρίου 2002)

1. Το Συμβούλιο συμμερίζεται τη γνώμη του αξιότιμου κ. Βουλευτή σχετικά με την ανάγκη θέσπισης μέτρων ώστε να πάψουν στο μέλλον να συμβαίνουν τραγικά γεγονότα όπως εκείνο στο οποίο αναφέρεται. Πρέπει ναπενθυμισθεί ότι το πρόβλημα της λαθρομετανάστευσης και της λήψης πλέον αποτελεσματικών και καταλλήλων μέτρων για την πρόληψη και τον έλεγχό της συγκαταλέχθηκαν από τις τελευταίες Προεδρίες μεταξύ των προτεραιοτήτων της Ευρωπαϊκής Ένωσης.

2. Στα συμπεράσματα του Ευρωπαϊκού Συμβουλίου της Σεβίλλης της 21ης και 22ας παρελθόντος Ιουνίου, σημαντική θέση επιφυλάσσεται στο ζήτημα της καταπολέμησης της λαθρομετανάστευσης. Τα συμπεράσματα αυτά χαράζουν τις γραμμές της δράσης που πρέπει να αναληφθεί σε επίπεδο Ένωσης για την αποτελεσματική καταπολέμηση του φαινομένου, την πρόληψη και τον περιορισμό του.

Υπενθυμίζεται εξάλλου ότι σημαντική ώθηση στο θέμα αυτό είχε δώσει, πριν ακόμη από το Ευρωπαϊκό Συμβούλιο της Σεβίλλης, η ισπανική προεδρία, χάρις ειδικότερα στη θέσπιση δύο Προγραμμάτων δράσης που όχι μόνο εντοπίζουν μια σειρά ληπτέων μέτρων, αλλά και καθορίζουν το πλαίσιο εντός του οποίου πρέπει να ενταχθεί και αναπτυχθεί η μέλλουσα δράση. Πρόκειται συγκεκριμένα για το Πρόγραμμα δράσης για την καταπολέμηση της λαθρομετανάστευσης και εμπορίας ανθρωπίνων όντων μέσα στην Ευρωπαϊκή Ένωση (το οποίο εγκρίθηκε από το Συμβούλιο Δικαιοσύνης και Εσωτερικών Υποθέσεων στις 28 Φεβρουαρίου 2002) και το Πρόγραμμα δράσης για τη διαχείριση των εξωτερικών συνόρων της Ευρωπαϊκής Ένωσης (το οποίο εγκρίθηκε από το Συμβούλιο Δικαιοσύνης και Εσωτερικών Υποθέσεων στις 13 Ιουνίου 2002).

3. Επιπλέον, και όσον αφορά την καταπολέμηση της δια θαλάσσης λαθρομετανάστευσης, το Συμβούλιο, μετά τη θέσπιση του Προγράμματος δράσης για την καταπολέμηση της λαθρομετανάστευσης και εμπορίας ανθρωπίνων όντων μέσα στην Ευρωπαϊκή Ένωση, ασχολήθηκε με το ειδικότερο αυτό θέμα και εξέδωσε σχετικά συμπεράσματα κατά τη σύνοδό του στις 25 και 26 Απριλίου 2002. Ανταποκρινόμενη στην πρόσκληση που της απευθυνόταν μέσα σ' αυτά τα συμπεράσματα, η Επιτροπή εξετάζει ήδη, κατά τη διάρκεια τεχνικών συνεδριάσεων με εκπροσώπους των κρατών μελών, ποια είναι τα καταλληλότερα και αποτελεσματικότερα μέτρα που θα πρέπει να προταθούν και εφαρμοσθούν σε επίπεδο Ένωσης.

4. Υπό το φως των συμπερασμάτων της Σεβίλλης, η νέα δανική προεδρία, στο πλαίσιο του προγράμματός της, έδωσε προτεραιότητα στο θέμα της καταπολέμησης της λαθρομετανάστευσης, με στόχο τη θέσπιση και εφαρμογή των δράσεων και μέτρων που επισημαίνονται στα εν λόγω συμπεράσματα.

5. Τέλος, όσον αφορά την περίπτωση του Μαρόκου ειδικότερα, ας σημειωθεί ότι, βάσει της εντολής που έλαβε από το Συμβούλιο το 2000, η Επιτροπήπέβαλε το ίδιο εκείνο έτος στις αρχές της χώρας σχέδιο συμφωνίας επανεισδοχής. Μετά από σειρά ατύπων επαφών μεταξύ Επιτροπής και μαροκινών αρχών, πρόκειται να αρχίσουν κατά τους προσεχείς μήνες επίσημες διαπραγματεύσεις.